सहिद स्मारक लिग : रोमाञ्चक प्रतिस्पर्धाको आशा
सहिद स्मारक ‘ए’ डिभिजन लिगको दुई चरणको खेलसम्म मनाङ मस्र्याङदी, संकटा र थ्रीस्टारले अधिकतम ६–६ अंक जोडेका छन् ।
काठमाडौँ — सहिद स्मारक ‘ए’ डिभिजन लिगको दुई चरणको खेलसम्म मनाङ मस्र्याङदी, संकटा र थ्रीस्टारले अधिकतम ६–६ अंक जोडेका छन् ।शतप्रतिशत जित हात पारेका यी तीनमध्ये क्लबमध्ये घरेलु फुटबलमा सर्वाधिक लोकप्रिय रहेका मनाङ र थ्रीस्टार बिहीबार सातदोबाटोस्थित एन्फा कम्प्लेक्समा आपसमा भिड्दै छन् । लिगमा हरेक क्लबले १३–१३ खेल खेल्नेछन् तर तेस्रो चरणमात्रै भएर पनि ‘हेभीवेट’ मनाङ र थ्रीस्टारको नतिजाले लिगको उपाधि होडको प्रारम्भिक खाका कोर्नेछ ।पहिलो रोजाइका प्रभावशाली पाँच खेलाडी टिममा नहुने भएपछि मनाङ चिरपरिचित प्रतिद्वन्द्वीविरुद्ध अप्ठ्यारो स्थितिमा मैदानमा ओर्लंदै छ । दुई खेलमा तीन गोल गरेका नाइजेरियाली फरवार्ड ओलावाले आफिज, डिफेन्डर कमल श्रेष्ठ दुई पहेँलो कार्ड बेहोरेका निलम्बनमा परेका छन् भने विंगरद्वय कप्तान सुजल श्रेष्ठ र प्रकाश बुढाथोकीले चोटको कारण लगभग यो सिजनको लिगका बाँकी खेल गुमाउने निश्चितजस्तै भएको छ । मनाङको अर्को पीडा हो, डिफेन्डर विमल बस्नेत विदेशिनु ।‘हामीसँग पहिलो रोजाइका पाँच खेलाडी नभए पनि बेन्च (वैकल्पिक खेलाडी) राम्रा छन्,’ मनाङका प्रशिक्षक सुमन श्रेष्ठले भने, ‘केही फरक त पर्ला तर हामी केही खेलाडीमै भर परेर खेल्दैनौं । ओलावाले नहुँदा फरवार्डमा अप्ठ्यारो पर्नसक्छ तर त्यति गाह्रो नहोला ।’ उनले आफिजको अनुपस्थितिमा मनाङको अग्रपंक्ति अर्का अफ्रिकी फरवार्ड एडेलेजा सुमियो वा विमल राना या दीपक राईलाई दिन सक्छन् । तर, यी तीनमध्ये एकलाई सेन्ट्रल फरवार्डको भूमिका दिएर दुईलाई विंगरको रूपमा पनि खेलाउन सक्छन् ।‘हाम्रा लागि थ्रीस्टारविरुद्धको खेल फाइनलसरह हुनेछ,’ चिरपरिचित प्रतिद्वन्द्वीविरुद्धको भेटबारे प्रशिक्षक श्रेष्ठले भने, ‘यस खेलको नतिजाले मनोवैज्ञानिक रूपमा पछिसम्मै अर्थ राख्नेछ । त्यसैले हामी ३ अंकका लागि खेल्नेछौं । र, जित्न नसके १ अंक जोगाउन खेल्नेछौं ।’ चिरपरिचित प्रतिद्वन्द्वीविरुद्ध फरक रणनीति अपनाउने संकेत गर्दै उनले थपे, ‘टिमको संरचना परिवर्तन गरेर थ्रीस्टारविरुद्ध खेल्नेछौं । त्यो संरचना रक्षात्मक पनि हुनसक्छ ।’मनाङले पहिलो खेलमा ब्रिगेड ब्वाइजलाई ३–१ ले हराएको थियो भने दोस्रोमा एनआरटीमाथि २–० को जित हात पारेको थियो । थ्रीस्टारले ललितपुर डर्बीको दुई खेलमा फ्रेन्ड्सविरुद्ध २–१ र ब्रिगेड ब्वाइजविरुद्ध ५–१ को जित हात पारेको थियो । तर, ब्रिगेड ब्वाइजसँगको खेल गोल अन्तरजस्तै ठूलो स्तरको भिन्नता भने थिएन । त्यसैले लिगका हरेक खेल फाइनलजस्तै हुने थ्रीस्टारका प्रशिक्षक मेघराज केसीले बताएका थिए ।हुन पनि हो दुई चरणका खेल सकिँदा पाँच वर्षपछि फर्किएको ए डिभिजन लिगमा कुनै पनि क्लबको प्रदर्शन वाह् भन्न लायक छैन । कागजी रूपमा खेलाडीको क्षमता हेर्ने हो भने थ्रीस्टार, मनाङ र आर्मी उपाधिका दाबेदार हुन् । विदेशी खेलाडीको साथ भएकाले थ्रीस्टार र मनाङलाई विभागीय टिमको तुलनामा थप बलियो मान्न सकिन्छ । तर, मैदानमा खासै त्यस्तो स्तरीय खेल कसैले देखाउन सकेको छैन । मनाङको अग्रपंक्ति जति मजबुत छ, उत्तिकै फितलो उसको रक्षापंक्ति देखिन्छ । त्यसैले पोजिसनअनुसार खेलाडीलाई हेर्ने हो भने सबैभन्दा सन्तुलित टिम थ्रीस्टार नै हो ।प्रशिक्षणमा खेलाडीले मिहिनेत गरेकाले टिमको मनोबल उच्च रहेको बताउँछन् मनाङका प्रशिक्षक सुमन श्रेष्ठ । उनले बिहीबारको प्रतिस्पर्धालाई उपाधि होडको सबैभन्दा कडा भिडन्तको रूपमा लिए पनि थ्रीस्टारका प्रशिक्षक मेघराज केसीले भने एक अर्को खेलमात्र मानेका छन् । ‘अरु खेल जस्तो हुन्छ यो पनि त्यस्तै ३ अंकका लागि प्रतिस्पर्धा गर्ने खेल हो,’ केसीले भने, ‘यो खेलले उपाधि होडमा फरक पार्छ भन्ने लाग्दैन । किनभने अझै ३० अंकको खेल बाँकी नै हुनेछन् । त्यसैले हामी राम्रो प्रदर्शन गरेर खेल जित्ने दाउमा छौं ।’उपाधि होडको रूपमा खासै नलिए पनि समर्थकका लागि मनाङविरुद्ध थ्रीस्टारको खेल सधैं महत्त्वपूर्ण भएको पनि प्रशिक्षक केसीले बताए । ‘यो खेल समर्थकका लागि महत्त्वपूर्ण छ । उनीहरूले उपाधि होडका रूपमा पनि लिएको हुनसक्छ । तर, मैले त्यसरी हेरेको छैन,’ उनले भने । मनाङका मुख्य पाँच खेलाडीको अनुपस्थितिबारे उनले बोले, ‘हामीलाई त्यस्तो फाइदा केही पनि हुँदैन । किनभने मनाङ र थ्रीस्टारजस्ता क्लबसँग हरेक पोजिसनमा खेलाडीको विकल्प हुन्छ ।’कप्तान विक्रम लामा १० महिनापछि मैदानमा फर्किएका छन् । उनले ब्रिगेड ब्वाइजविरुद्ध हेडर गोल पनि गर्दै पुनरागमन सुखद बनाएका थिए । प्रशिक्षक केसीले आफ्नो डिफेन्सलाई बलियो बनाउन उनलाई सेन्टर–ब्याकमा उतारेका थिए र उनको विश्वासलाई विक्रमले न्याय गरिदिए । यसले ललितपुरे टिमलाई आत्मविश्वासी बनाएको छ । ब्रिगेड ब्वाइजविरुद्ध गोलकिपर एलन न्यौपानेले पनि राम्रो प्रदर्शन गरेका थिए । प्रभावशाली मिडफिल्डर सुनील बल, अनुभवी नीराजन खड्का, अफ्रिकी मूलका फरवार्ड अजायी मार्टिन्स र डिफेन्डर पिटर सेगुनको साथले थ्रीस्टारलाई मजबुत बनाएको छ ।सुनील, नीराजन, रन्जन विष्ट र मार्टिन्सको आक्रमण रोक्न राष्ट्रिय टोलीका कप्तान विराज महर्जन नेतृत्वको मनाङको डिफेन्सलाई गाह्रो पर्नसक्छ । मनाङका विशाल राई, हेमन गुरुङ, अन्जन विष्ट र एडेलेजाले थ्रीस्टारलाई पनि दु:ख दिनसक्छ । मनाङ र थ्रीस्टार घरेलु फुटबलका चिरपरिचित प्रतिद्वन्द्वी पनि हुन् । यी दुईको खेललाई जति महत्त्वपूर्ण मानिन्छ, त्यसको तुलनामा अरु टिमको प्रतिस्पर्धाले उति आकर्षण गर्दैन । त्यसैले पनि एन्फा कम्प्लेक्समा स्टार खेलाडीको घुइँचो भएका दुई क्लबको प्रतिस्पर्धा रोमाञ्चक हुनसक्छ ।ए डिभिजन लिगको डिफेन्डिङ च्याम्पियन पनि हो मनाङ । उसले पछिल्लोपल्ट २०७० सालमा भएको लिगको उपाधि जितेको थियो । त्यसको ठीक अघिल्लो वर्षको च्याम्पियन हो थ्रीस्टार । पाटनको क्लब चारपल्ट ए डिभिजन लिग च्याम्पियन भएको छ भने मनाङ सर्वाधिक सातपल्टको विजेता हो । तर, एक वर्षयताको नकआउट प्रतियोगितामा भने थ्रीस्टार सबैभन्दा सफल रह्यो । उसले सात उपाधि जितेको थियो भने मनाङले तिहारअघि सिक्किम (गनर्भर्स गोल्डकप) मा मात्र ट्रफी हात पारेको थियो ।